
Către


   Biroul  permanent al camerei deputaţilor
Vă înaintăm, alăturat, raportul comun asupra propunerii legislative privind statutul chiriaşilor, trimis Comisiei pentru administraţie publică, amenajarea teritoriului şi echilibru ecologic şi Comisiei juridice, de disciplină şi imunităţi pentru examinare pe fond, cu adresa nr. Pl.x18 din 8 februarie 2010.

	PREŞEDINTE

	 PREŞEDINTE


	SULFINA BARBU


	          DANIEL BUDA

R A P O R T      C O M U N
asupra propunerii legislative privind statutul chiriaşilor

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic şi Comisia juridică, de disciplină şi imunităţi, au fost sesizate, prin adresa nr. Pl.x 18 din 8 februarie 2010, cu dezbaterea pe fond în procedură obişnuită, a propunerii legislative privind statutul chiriaşilor.
La întocmirea prezentului raport comun Comisiile au avut în vedere:

· avizul negativ al Consiliului Legislativ (nr.1102/29.09.2009)

· avizul negativ al Comisiei pentru egalitatea de şanse pentru femei şi bărbaţi (nr.37/164/24.02.2010)
· punctul de vedere negativ al Guvernului transmis prin adresa nr.2614/13.10.2009)

Propunerea legislativă are ca obiect de reglementare instituirea unor reglementări privind protecţia chiriaşilor, în sensul dobândirii de noi drepturi de către aceştia în localitatea unde este situat imobilul, cu condiţia înscrierii contractului de închiriere şi în evidenţa primăriei.

Comisiile propun Plenului Camerei Deputaţilor respingerea propunerii legislative din următoarele considerente: propunerea legislativă nu instituie reguli necesare, suficiente şi posibile care să conducă la o mai mare stabilitate şi eficienţă legislativă. Pentru a se evita lacunele legislative, potrivit art.22 din Legea nr.24/2000, soluţiile propuse ar trebui să acopere întreaga problemă a relaţiilor sociale ce reprezintă obiectul de reglementare. Deşi este vorba de un act normativ ce urmează să reglementeze statutul chiriaşilor, se remarcă faptul că textul este foarte restrâns, necuprinzând decât cinci articole. De asemenea, nu se specifică drepturile pe care le-ar obţine chiriaşii persoane fizice, ca urmare a înregistrării contractului de închiriere la primărie.

Soluţia legislativă propusă la art.3 al iniţiativei legislative vizând obligativitatea încheierii contractului de închiriere în formă scrisă şi a înregistrării acestuia la organele fiscale teritoriale competente este deja reglementată de art.21 din Legea locuinţei nr.114/1996.
Propunerea legislativă face parte din categoria legilor ordinare, conform prevederilor art.76 alin.(2) din Constituţia României, republicată.

În conformitate cu prevederile art.61 şi 63 din Regulamentul Camerei Deputaţilor, republicat, membrii celor două comisii sesizate în fond au examinat propunerea legislativă în şedinţe separate, în data de 3 martie 2010 – Comisia juridică, de disciplină şi imunităţi, respectiv, 17 martie 2010 - Comisia pentru administraţie publică, amenajarea teritoriului şi echilibru ecologic.

La lucrări au fost prezenţi, în calitate de invitaţi, în conformitate cu art.54 şi 55 din Regulamentul Camerei Deputaţilor, republicat, domnul Silviu Grădinaru – secretar de stat în Ministerul Administraţiei şi Internelor.

La dezbateri au fost prezenţi 31 deputaţi, din totalul de 33 membri ai Comisiei pentru administraţie publică, amenajarea teritoriului şi echilibru ecologic şi 17 deputaţi, din totalul de 26 membri ai Comisiei juridice, de disciplină şi imunităţi.
Raportul comun de respingere a fost adoptat cu unanimitate de voturi de Comisia juridică, de disciplină şi imunităţi şi Comisia pentru administraţie publică, amenajarea teritoriului şi echilibru ecologic.
Propunerea legislativă a fost respinsă de Senat în şedinţa din 3 februarie 2010.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 

